recursal/SuperWikiNEXT-32B huggingface dataset:
**מגדל מים** הוא מכל מים המתנשא מעל צרכני המים המיועדים. המגדל אוגר מים המוזנים אליו ממשאבות שבתחתיתו ומזין את הצרכנים תוך שימוש בגרביטציה. לחץ המים שנותן המגדל לצרכנים קשור לגובהו לפי החישוב של 1 אטמוספירה ל-10 מטר גובה (גובה המגדל נקרא עומד (Head)). יצירת לחץ בצנרת בעזרת הגרביטציה חוסך בצורך בהפעלת משאבות חשמליות ליצירת לחץ דומה וגם מייצב את הלחץ. בהרבה מקרים הפעלת המשאבות למילוי המיכל נעשית בלילה לחסוך חשמל (לפי תעריף תעו"ז). במגדל מנגנון שמפסיק את מילוי המיכל כשהוא מלא. מגדלים בנפחים גדולים מאפשרים צבירת מים לשעת חירום.

**האם התכוונתם ל...**  

**מגדלי מים בישראל:**

* מגדל המים (באר שבע)
* מגדל המים בבארי
* מגדל המים (בית הספר ויצמן)
* מגדל המים של בני ברק
* מגדלי המים (בני עי"ש)
* מגדל המים (הר הצופים)
* מגדל המים (יד מרדכי)
* מגדל המים (כפר סבא)
* מגדל המים ברחוב מזא"ה
* מגדל המים בראשון לציון
* מגדל המים בשכונת מונטיפיורי
* מגדל המים בשכונת עג'מי
* מגדל המים (מגדל העמק)

**מגדלי מים בעולם:**

* מגדל המים של שיקגו
* מגדלי המים של כווית


|  |  |
| --- | --- |
| פירושוניםפירושונים |  זהו דף פירושונים, שמטרתו להבחין בין ערכים שונים בעלי שם דומה.

 אם לא מצאתם ברשימת הפירושונים את הערך שהתכוונתם אליו, נסו:
* דפים ששמם מתחיל ב"מגדל המים"
* דפים ששמם **מכיל** "מגדל המים"
* חיפוש "מגדל המים" בוויקיפדיה

 |
**הליגה הצבאית** או **האיחוד הצבאי** (בבולגרית: **Военна лига** וגם **Военен съюз**) היה ארגון פוליטי בממלכת בולגריה שהורכב מקציני צבא בסדיר ובמילואים, אשר מילא תפקיד מרכזי בעיצוב המפה הפוליטית בבולגריה בתקופה שבין שתי מלחמות העולם הן באופן גלוי והן באמצעות הפעלת מיליציות שפגעו במתנגדיה.

הקמת הליגה ופעילותה
-------------------

לאחר תבוסת בולגריה במלחמת העולם הראשונה נחתם חוזה ניי ובמסגרתו נקרעו מהממלכה שטחי תראקיה היוונית, מקדוניה הווארדארית ודרום דוברוג'ה. הממלכה נאלצה לשלם פיצויי עתק וצבאה צומצם לכדי ז'נדרמריה. אלפי קצינים נפלטו מהצבא וחלקם כגון הגנרל פנצ'ו זלאטב והקולונלים קימון גאורגייב ודמיאן ולצ'ב הקימו את "הליגה הצבאית". חלק מחברי הליגה היו אנטי מלוכנים דה פקטו וחלקם כגון הגנרל זלאטב החזיקו בעמדות פרגמטיות ושירתו מעת לעת גם את בית המלוכה. ב-1923 נטלו חברי הליגה הצבאית חלק בהפיכה שהובילה להדחתו ולרציחתו של ראש ממשלת בולגריה אלכסנדר סטמבוליסקי. בהמשך אותה השנה, בעת ניסיון ההפיכה של הקומוניסטים תמך חלק נכבד מחברי הליגה בשלטון המלוכני. במהלך תקופת כהונתו של אלכסנדר צאנקוב כראש הממשלה ולאחר הפיגוע בכנסיית סווטה נדליה היו רבים מחברי הליגה הצבאית חברים במיליציות שתקפו ורצחו אישים מחוגי השמאל הפוליטי בבולגריה.

ב-1927 נוסד החוג הרעיוני זוונו שכלל רבים מחברי הליגה, וגם אינטלקטואלים וסיפק בסיס רעיוני נוסף לפעולת הליגה. ב-19 במאי 1934 חוללה הליגה הצבאית הפיכה בבולגריה. ראשי הליגה קימון גאורגייב ודמיאן ולצ'ב הובילו את ההפיכה. הפרלמנט פוזר, נאסרה פעילות פוליטית וכן פעילותם של איגודים מקצועיים. כדי לשמור על כסאו אולץ המלך בוריס השלישי להסכים למשטר החדש ולמנות את קימון גאורגייב לראש הממשלה. בהמשך, מינה בוריס השלישי לראש הממשלה את הגנרל פנצ'ו זלאטב שהיה חבר זוונו והליגה הצבאית, אך שמר אמונים למלך. לאחר ביצור השלטון ומעמדו של המלך, פיטר בוריס השלישי את זלאטב ומינה תחתיו את אנדריי טושב. החל ממועד זה הפך שלטונו של המלך לאבסולוטי. בהמשך, פעל דמיאן ולצ'ב לביצוע הפיכה נוספת אך הוא נלכד, הועמד לדין ונדון למוות. בהמשך, זכה לחנינה. בשלהי 1935 וראשית 1936 פירק המלך בוריס השלישי את הליגה הצבאית והמשטרה הבולגרית עצרה רבים מחבריה.

מקצת מחברי הליגה הצטרפו למפלגה הקומוניסטית אשר הוצאה רשמית אל מחוץ לחוק והמשיכו בפעילות מחתרתית תחת השם "הליגה הצבאית" כתא במפלגה. בהמשך, הצטרפה התנועה לחזית המולדת ובספטמבר 1944 הובילה את ההפיכה שהדיחה את הממשל הפרו-מלוכני. ב-1947 פורקה רשמית "הליגה הצבאית".

הערות שוליים
------------

1. ↑  ניר ברוך, **הכֹּפֶר**-בולגריה ויהודיה במשך הדורות, הוצאת שבילים, תל אביב, 1990, עמודים 49, 53.
2. ↑  מיכאל בר-זוהר, **הרכבות יצאו ריקות**, הוצאת הד ארצי, אור יהודה, 1999, עמודים 29-28.
3. ↑  ניר ברוך, **הכֹּפֶר**, עמוד 59-58.
**הדיוויזיה ה-34** (באנגלית: **34th Infantry Division**) היא דיוויזיה של צבא ארצות הברית שלחמה במלחמת העולם הראשונה ובמלחמת העולם השנייה.

היסטוריה
--------

### מלחמת העולם הראשונה

הדיוויזיה הוקמה באוגוסט 1917, והורכבה מיחידות המשמר הלאומי מאיווה, מינסוטה, נברסקה, דקוטה הצפונית ודקוטה הדרומית. הדיוויזיה ה-34 הגיעה לצרפת באוקטובר 1918, אך זה היה מאוחר מדי עבור הדיוויזיה להישלח לחזית, שכן סיום הלחימה היה קרוב, כאשר הסכם שביתת הנשק עם גרמניה נחתם בחודש הבא. בינואר 1919 חזרה הדיוויזיה לארצות הברית, וב-18 בפברואר 1919 פורקה הדיוויזיה במחנה גרנט, אילינוי. הדיוויזיה הורכבה מהבריגדה ה-697 שהורכבה מהרגימנטים ה-133 וה-134, ומהבריגדה ה-68 שהורכבה מהרגימנטים ה-135 וה-136.

### בין המלחמות

בשנת 1921 הוקמה מחדש הדיוויזיה ה-34 במשמר הלאומי, והוקצתה למדינות איווה, מינסוטה, דקוטה הצפונית ודקוטה הדרומית כחלק מהקורפוס ה-7, ובין השאר הופעלה לדיכוי שביתת נהגי המשאיות במיניאפוליס ב-16 במאי 1934.

### מלחמת העולם השנייה

הדיוויזיה גויסה במהלך שנת 1941, ואף השתתפה בתימרוני לואיזיאנה. הדיוויזיה שכללה את הרגימנטים ה-133, ה-135 וה-168, הייתה הדיוויזיה האמריקאית הראשונה שנפרסה לאירופה במאי 1942 במהלך מלחמת העולם השנייה. לאחר אימון בצפון אירלנד, היא נפרסה ב-8 בנובמבר 1942 במסגרת מבצע לפיד במבצע טרמינל (נחיתה באלג'יר). לאחר ההתקדמות לאורך חופי צפון אפריקה, לחמה הדיוויזיה בקרבות המערכה בתוניסיה עד לכניעת כוחות מדינות הציר במאי 1943. בספטמבר 1943 נחתו חלקים מהדיוויזיה ליד סלרנו באיטליה כחלק מהארמייה האמריקאית החמישית. ב-17 בינואר 1944 השתתפה הדיוויזיה בקרב הראשון על מונטה קאסינו, כחלק מהקורפוס האמריקאי ה-2, אולם לא הצליחה לכבוש את המוצבים הגרמנים וב-12 בפברואר הוחלפה על ידי הכוחות הניו זילנדיים. במרץ נחתה הדיוויזיה באנציו, ובמאי השתתפה במבצע נזר שבמהלכו פרצה מראש הגשר באנציו לכיוון רומא. ביולי שחררה הדיוויזיה את ליוורנו, ולאחר מכן השתתפה בקרבות על הקו הגותי. באביב 1945 לחמה הדיוויזיה במתקפת האביב של בעלות הברית בצפון איטליה, ובמהלכה כבשה את בולוניה והגיעה לגבול צרפת-איטליה לאחר כניעת הוורמאכט באיטליה ב-2 במאי 1945. במהלך הלחימה איבדה הדיוויזיה 2,866 הרוגים ו-11,545 פצועים.

### לאחר המלחמה

בשנת 1947 הדיוויזיה הוקמה מחדש כדיוויזיית המשמר הלאומי של איווה ונברסקה, ובשנת 1963 הושבתה הדיוויזיה יחד עם שלוש דיוויזיות נוספות של המשמר הלאומי. בשנת 1991 הוקמה הדיוויזיה מחדש כיחידה של המשמר הלאומי משמונה מדינות, ויחידותיה נפרסו במהלך השנים בבלקן, עיראק ואפגניסטן.

קישורים חיצוניים
----------------

ויקישיתוף מדיה וקבצים בנושא **הדיוויזיה ה-34** בוויקישיתוף
* הדיוויזיה ה-34, ברשת החברתית פייסבוק
* הדיוויזיה ה-34, ברשת החברתית טוויטר
* הדיוויזיה ה-34

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007439171505171
* LCCN: n87907870
* VIAF: 146678694
* WorldCat: lccn-n87907870

 |
הרב **יחיאל מיכאל (מיכי) יוספי** (נולד בא' בשבט ה'תשכ"ט, 20 בינואר 1969) הוא מורה רוחני, משנתו מבוססת על כתביו של רבי נחמן מברסלב ועל שיטת ימימה.

קורות חייו
----------

נולד בחיפה למרים ויהודה יוספי, משפחה ליטאית עם שנים עשר ילדים. אביו, הרב יהודה יוספי, הוא דרשן בולט.

גדל בבני ברק ולמד בתלמוד תורה "תורת אמת" וב"ישיבת תפארת ציון". בגיל 14 עזב את המגזר החרדי. למד בישיבת ההסדר קריית ארבע ובישיבת עוד יוסף חי בשכם.

לאחר שחרורו משירות ההסדר עסק יוספי בהגות הבודהיסטית, וטייל מספר חודשים במזרח הרחוק. באותה תקופה יוספי הגדיר את עצמו כרחוק מאוד מהדת. הוא קיים פגישה עם הדלאי למה ואיחל לו ש"כשם שאנחנו (היהודים) חזרנו לירושלים כך תחזרו אתם לטיבט".
לאחר שחזר לישראל הוא החל בתהליך של חזרה בתשובה והתקרב לחסידות ברסלב. למד אצל הרב יצחק בזנסון. בהמשך חזר להודו והקים שם את "הבית היהודי", מרכז רוחני ליהודים בהודו. בהמשך הקים עוד חמישה "בתים יהודיים" בהודו.

בעבר העביר שיעור קבוע בביתם של סיון וידידיה מאיר בשכונת נחלאות בירושלים. מגיש פינה שבועית בתוכנית הרדיו של ידידיה מאיר.

בשנת 2004 עבר להתגורר בחוות ישוב הדעת (מאחז באזור שילה), שם ניהל מרכז רוחני והעביר סדנאות והרצאות לפי תורתו של רבי נחמן מברסלב. הקים במקום חווה אורגנית-אקולוגית שבה התקיימו סדנאות והרצאות בהדרכתו, בעיקר בשבתות ובחגים, שבהם התארחו עשרות אנשים באוהלים במקום. בשנת 2013 עבר יוספי להתגורר במבוא חורון, ומאז ספטמבר 2016, קבע את ביתו בשילה.

הרצה בארגון "ערכים" בירושלים, ב"מרכז שורשים" בירושלים ובתל אביב ובערוץ מאיר באינטרנט.

לרב יוספי טור בעלון השבת "קרוב אליך", ובעבר אף כתב טור בעלון שבת בשבתו.

חיים אישיים
-----------

יוספי נשוי לתמר, מורה ומטפלת בשיטת פלדנקרייז במקצועה, בתו של הרב יהודה חזני. לבני הזוג שמונה ילדים. גיסו הוא איש התקשורת חנוך דאום.

קישורים חיצוניים
----------------

ויקישיתוף מדיה וקבצים בנושא **יחיאל מיכאל יוספי** בוויקישיתוף
* אריאל וולף, על ראש הגבעה, באתר ערוץ 7, 18 במאי 2006
* סרטונים רוני איילון, בגובה העיניים עם מיכי יוספי, 2 ביולי 2006
* כתבה על הרב מיכי יוספיבעיתון ידיעות אחרונות, 27 באוקטובר 2006
* ידידיה מאיר, ריאיון עם הרב מיכי יוספי באתר "חב"ד און-ליין", 5 במרץ 2007
* ריאיון עם הרב מיכי יוספי באתר "איגוד בתי הכנסת העולמי", 12 בדצמבר 2013
* דרור יהב, יוצא לאור - ראיון עם הרב מיכי יוספי, בעלון "קרוב אליך", גיליון 393, 18 בנובמבר 2021.
* כל הכתבות על הרב מיכי יוספי, באתר ערוץ 7

הערות שוליים
------------

1. ↑  נטעאל בנדל, ‏דברים שלא ידעתם על הרב מיכי יוספי, באתר כיפה, 9 במאי 2013
2. ↑  לדאק: בית יהודי בהודו באתר מסע אחר
3. ↑  הרב מיכי יוספי באתר ערוץ מאיר

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007306563405171
* ISNI: 0000 0004 0307 665X
* LCCN: no2008098463
* MusicBrainz: 5444d4b0-1e24-4064-aee6-98fae61c94ab
* VIAF: 299110733
* WorldCat: lccn-no2008098463

 |
**שמואל יואל שי (שי) רייכנר** (נולד ב-24 במאי 1982) הוא פוליטיקאי ישראלי, המכהן כראש המועצה אזורית נחל שורק מאז 2021. בעבר ניהל את מתנ"ס נחל שורק ולאחר מכן כיהן כסמנכ"ל כספים בפועל בחברה למתנ"סים.

ביוגרפיה
--------

רייכנר נולד בירושלים, וגדל בשכונת גבעת מרדכי. הוא למד בבית הספר היסודי 'לדוגמה' ולאחריו למד בישיבה התיכונית בני חיל. בתום לימודיו, התגייס לצה"ל לגדוד שמשון. סיים את שירותו הצבאי כסמב"ץ של חטיבת ירושלים.

פעילות ציבורית
--------------

עם תום שירותו הצבאי, החל רייכנר בפעילותו הציבורית. שימש בין היתר כיו"ר אגודת הסטודנטים במכללת גבעת וושינגטון במשך כשנתיים, ואף כחבר בפורום ארגון הסטודנטים הארצי. לאחר מכן עבד כמתווך דירות, בגיל 29, מונה למנהל המתנ"ס של מועצה אזורית נחל שורק הממוקם ביישוב יד בנימין. משמש כדירקטור בחוג הידידים של עמותת 'יד תמר', התומכת ומסייעת למשפחות חולי סרטן ומצבי משבר. בנוסף, היה ממייסדי הקרן לערבות הדדית ואף שימש כיושב הראש שלה במשך 3 שנים. כמו כן, רייכנר שימש כדירקטור באגודה למרכזים קהילתיים, אשר אף בה שימש במשך תקופה כמנכ"ל. בהמשך שימש כסמנכ"ל דיגיטל והפיתוח הכלכלי וסמנכ"ל הכספים בפועל בחברה למתנ"סים הארצית.

באוגוסט 2021, הודיע על כוונתו להתמודד בבחירות המיוחדות לראשות המועצה האזורית נחל שורק שהוכרזו עם פרישתו מהתפקיד של אלי אסקוזידו. בבחירות שהתקיימו ב-26 באוקטובר ניצח רייכנר בסיבוב הראשון לאחר שגבר על ארבעה מועמדים אחרים.

ביקורת על מינויו והתנהלותו
--------------------------

בספטמבר 2018 פורסם כי ישנו חשד בדבר מינויו של רייכנר לתפקיד סמנכ"ל הכספים של החברה למתנסים וכן לתפקיד מנהל הדיגיטל מהטענה שרייכנר אינו ראוי לתפקידים משום שלא למד כלכלה ולא מוכשר לעסוק בדיגיטל. ונטען כי בחברה למתנ"סים או ברשות החברות לא בדקו את תאריו של רייכנר. וכן הובעה ביקורת על כך שבכנסת מציג רייכנר את עצמו כדוקטור, על אף שאין ברשותו תואר מוכר בישראל.

השכלה
-----

לרייכנר תואר במסלול לימודי משפט ללא תזה לבוגרי מדעי החברה ומדעי הרוח הנמשך שנה באוניברסיטת בר-אילן. סיים תואר ראשון בחינוך גופני במכללת גבעת וושינגטון, בוגר קורס ניהול מערכות מידע במכללת ג'ון ברייס. קיבל בהתכתבות תואר דוקטור בכלכלה מאוניברסיטת אימפרסיאל בקוסטה ריקה. אך על תואר זה הובעה ביקורת כי "הוא לא עבר, וגם לא יעבור, את בחינת האגף לתארים זרים במשרד החינוך מכיוון שלטענת האגף - אוניברסיטת אימפרסיאל אינה מורשה כלל להעניק תואר שלישי".

חיים אישיים
-----------

רייכנר תושב היישוב יד בנימין, נשוי ואב לחמישה ילדים. אשתו, רויטל, עוסקת בחינוך. בן דודו הוא העיתונאי אלישיב רייכנר.

הערות שוליים
------------

1. ↑  שי רייכנר מתמודד לראשות מועצת נחל שורק, באתר ערוץ 7, 25 באוגוסט 2021
2. 1 2  אתר למנויים בלבד טלי חרותי-סובר, מכלכלה לדיגיטל: חגיגת המינויים התמוהים של סמנכ"ל החברה למתנ"סים, באתר הארץ, 6 בספטמבר 2018
3. 1 2  אתר למנויים בלבד טלי חרותי-סובר, תואר מפוקפק ומכרז תמוה: המינוי המוזר של סמנכ"ל הכספים בחברה למתנ"סים, באתר TheMarker‏, 15 באוגוסט 2018
**נועה אסטנג'לוב** (נולדה ב-26 בנובמבר 1999) היא שחקנית קולנוע וטלוויזיה ישראלית.

ביוגרפיה
--------

אסטנג'לוב נולדה, גדלה והתחנכה באשדוד. בת שנייה לדוד, שנולד בגאורגיה הסובייטית ובת-שבע, צברית ממוצא גאורגי. הוריה התגרשו כשהייתה בת שבע, ונוספו לה אחים נוספים למחצה, משני הוריה.

בנעוריה למדה בבית הספר למשחק ותיאטרון ״יצירתי״ שבאשדוד.

בשנת 2018 התגייסה לצבא ושירתה בתיאטרון צה"ל.

קריירה
------

בשנת 2010, בגיל 11, גילמה את דמותה של רחלי בסרט הקולנוע הקצר "שלום" בבימויה של לי גילת לצידם של אסי לוי ושמעון מימרן.

ב-2011 גילמה את דנה בסדרת הטלוויזיה "מבצע קיפוד" ששודרה בערוץ לוגי.

בשנת 2015 שיחקה בסרט הקולנוע "הקפות" בבימויה של לי גילת, בו גילמה את עליזה ועקנין בתפקיד הראשי לצד אגם אוזלבו, אסי לוי וליאור אשכנזי.

בשנת 2018 גילמה את שיפי ברגר (אחותו התאומה של תום) בסדרה "Oboy". באותה שנה גם הצטלמה לתפקיד הראשי בסרט "הסוסיתא של הרצל", בו גילמה את "ליבי חזנוב" לצד מיקי לאון, אוולין הגואל ועוד.

ב-2019 גילמה את שיר בסדרה "האחיות המוצלחות שלי".

החל משנת 2021 משחקת בסדרה "המפקדת" של כאן 11 את אחד מהתפקידים הראשיים – המ"כית צליל בן-משה - עליו גם הייתה מועמדת שנתיים ברציפות בטקס פרסי הטלוויזיה לשחקנית המשנה הטובה ביותר לסדרה קומית. באותה שנה גם שיחקה בתפקיד ניצן גולן בסדרה "האחיין שלי בנץ" ששודרה תחילה בכאן חינוכית ולאחר מכן שודרה גם בכאן 11. על תפקידה הייתה מועמדת בטקס פרסי האקדמיה לילדים ונוער כשחקנית הקומית הטובה ביותר.

ב-2022 שיחקה בסדרה "מיוחדת" של כאן חינוכית את יולי ארבל, וגם הייתה מועמדת על תפקידה בטקס פרסי האקדמיה לילדים ונוער כשחקנית הדרמטית הטובה ביותר.

בשנת 2023 השתתפה בסדרות "דרימארס" בערוץ זום ו"משמר הגבול" בהוט. באותה השנה השתתפה גם בקליפ של עדן חסון לשירו "לא תראה אותי בוכה".

פרסים ומועמדויות
----------------

| שנה | פרס | קטגוריה | פרויקט | מועמדות |
| --- | --- | --- | --- | --- |
| 2021 | תחרות פרסי האקדמיה לטלוויזיה | שחקנית המשנה הטובה ביותר בסדרה קומית | המפקדת | **מועמדות** |
| 2022 | פרסי נבחרי השנה של פרוגי | שחקנית אהובה בסדרת נוער | האחיין שלי בנץ, מיוחדת | **מועמדות** |
| פרסי הטלוויזיה לילדים ולנוער | השחקנית הטובה ביותר בסדרת דרמה | מיוחדת | **מועמדות** |
| השחקנית הטובה ביותר בסדרה קומית | האחיין שלי בנץ | **מועמדות** |
| 2022 | תחרות פרסי האקדמיה לטלוויזיה | שחקנית המשנה הטובה ביותר בסדרה קומית | המפקדת 2 | **מועמדות** |

קישורים חיצוניים
----------------

ויקישיתוף מדיה וקבצים בנושא **נועה אסטנג'לוב** בוויקישיתוף
* נועה אסטנג'לוב, ברשת החברתית אינסטגרם
* נועה אסטנג'לוב, במיזם "אישים" לתיעוד היצירה הישראלית
* נועה אסטנג'לוב, במסד הנתונים הקולנועיים IMDb (באנגלית)
* נועה אסטנג'לוב, באתר "אידיבי", מאגר הידע העברי לקולנוע ישראלי ועולמי
* הדס בשן, ‏לקבלת המפקדת, באתר ‏מאקו‏, 29 באפריל 2021
* קיץ ברבנר, ‏"כל מ"כית פגומה בדרכה": נועה אסטנג'לוב על העונה השניה של "המפקדת", באתר מעריב אונליין, 19 באוקטובר 2022
* ערן סויסה, "אפשר לומר שעברתי טירונות, תרתי משמע": נועה אסטנג'לוב מסתגלת לתעשייה, באתר ישראל היום, 19 באוקטובר 2022
* בר זגה, נועה אסטנג'לוב: "דימוי גוף זה אשליה. אני תמיד רואה איך יכולתי להיות, וזה מאמלל", במדור "פנאי פלוס" באתר ynet‏, 27 באוקטובר 2022

הערות שוליים
------------

1. ↑  דינה חלוץ, נועה אסטנג'לוב ("המפקדת"): "הזוגיות עזרה לי לאהוב את מה שאני רואה במראה", באתר ynet, 21 במאי 2023
2. ↑  ערן סויסה, "אפשר לומר שעברתי טירונות, תרתי משמע": נועה אסטנג'לוב מסתגלת לתעשייה, באתר ישראל היום, 19 באוקטובר 2022
**הקורפוס ה-23** (בגרמנית: **XXIII. Armeekorps**) היה קורפוס של הוורמאכט שלחם במלחמת העולם השנייה.

היסטוריה
--------

הקורפוס הוקם ב-18 בספטמבר 1939, על בסיס מפקדת הכוחות בהרי אייפל, וכמפקדו מונה אריך ראשיק, שהוחלף ב-26 באוקטובר 1939 על ידי אלברכט שוברט. במהלך הקרב על צרפת פיקד שוברט על הקורפוס כחלק מהארמייה ה-16, ולאחר מכן כחלק מהארמייה ה-12 במסגרת קבוצת ארמיות A. במהלך מבצע ברברוסה פיקד שוברט על הקורפוס שהיה בתחילה בעתודת קבוצת ארמיות צפון, ולאחר מכן הועבר לקבוצת ארמיות מרכז, עימה לחם במהלך הקרב על מוסקבה כחלק מהארמייה התשיעית. ב-25 ביולי 1942 מונה קרל הילפרט למפקד הקורפוס, וב-19 בינואר מונה יוהנס פריסנר למפקד הקורפוס, ופיקד עליו במהלך קרב קורסק. ב-25 ביולי 1942 מונה הנס פון פונק למפקד הקורפוס, ובינואר 1944 הועבר הקורפוס תחת פיקוד הארמייה השנייה. ב-2 בפברואר 1944 מונה אוטו טימן למפקד הקורפוס, וב-12 באוקטובר 1944 מונה ולטר מלצר למפקד הקורפוס. הקורפוס לחם בפרוסיה המזרחית כחלק מהארמייה השנייה, ולאחר מכן כחלק מארמיית מזרח פרוסיה, עד סוף המלחמה.

מפקדים
------

* אריך ראשיק (18 בספטמבר 1939 - 26 באוקטובר 1939)
* אלברכט שוברט (26 באוקטובר 1939 - 25 ביולי 1942)
* קרל הילפרט (25 ביולי 1942 - 19 בינואר 1943)
* יוהנס פריסנר (19 בינואר 1943 - 7 בדצמבר 1943)
* הנס פון פונק (7 בדצמבר 1943 - 2 בפברואר 1944)
* אוטו טימן (2 בפברואר 1944 - 12 באוקטובר 1944)
* ולטר מלצר (12 באוקטובר 1944 - 8 במאי 1945)

סדר הכוחות
----------

### הקרב על צרפת

בקרב על צרפת כלל הקורפוס את היחידות הבאות:

* הדיוויזיה ה-34
* הדיוויזיה ה-58
* הדיוויזיה ה-76
* הדיוויזיה ה-26

### מבצע ברברוסה

במבצע ברברוסה כלל הקורפוס את היחידות הבאות:

* הדיוויזיה ה-251
* הדיוויזיה ה-206

### הקרב על מוסקבה

בקרב על מוסקבה כלל הקורפוס את היחידות הבאות:

* הדיוויזיה ה-251
* הדיוויזיה ה-102
* הדיוויזיה ה-256
* הדיוויזיה ה-206

### קרב קורסק

בקרב קורסק כלל הקורפוס את היחידות הבאות:

* דיוויזיית הסער ה-78
* הדיוויזיה ה-216
* הדיוויזיה ה-383

### מבצע פרוסיה המזרחית

במבצע פרוסיה המזרחית כלל הקורפוס את היחידות הבאות:

* דיוויזיית הפולקסגרנדיר ה-542
* הדיוויזיה ה-232
* הדיוויזיה ה-35
* הדיוויזיה ה-357
* הדיוויזיה ה-83
* הדיוויזיה ה-23

קישורים חיצוניים
----------------

* הקורפוס ה-23 באתר lexikon-der-wehrmacht (בגרמנית)
**הקורפוס ה-52** (בגרמנית: **LII. Armeekorps**) היה קורפוס של הורמאכט שלחם במלחמת העולם השנייה.

היסטוריה
--------

הקורפוס הוקם ב-25 באוקטובר 1940, וכמפקדו מונה קורט פון בריזן. במהלך המערכה בבלקן לחם הקורפוס כחלק מהארמייה השנייה, ואף לחם במערכה על יוון. במהלך מבצע ברברוסה לחם הקורפוס בתחילה כחלק מהארמייה ה-17 במסגרת קבוצת ארמיות דרום, עימה לחם בקרב קייב ובקרב חרקוב הראשון. ב-10 בדצמבר 1941 מונה אויגן אוט למפקד הקורפוס, ובאוגוסט 1942 הועבר הקורפוס תחת פיקוד ארמיית הפאנצר הראשונה כחלק מקבוצת ארמיות A, והשתתף עימה בקרב על קווקז. בפברואר 1943 הועבר הקורפוס תחת פיקוד הארמייה ה-17, והשתתף עמה בקרבות בגשר קובאן. באפריל הועבר הקורפוס תחת פיקוד פלגת הארמייה קמפף, והשתתף בקרב חרקוב השלישי, וביולי לחם הקורפוס בקרב קורסק כחלק מארמיית הפאנצר הרביעית. ב-1 באוקטובר 1943 מונה הנס-קרל פון שלה למפקד הקורפוס, והקורפוס הועבר תחת פיקוד ארמיית הפאנצר הראשונה. ב-20 בנובמבר 1943 מונה אריך בושנהאגן למפקד הקורפוס, ובינואר 1944 הועבר הקורפוס תחת פיקוד הארמייה השישית, ולחם עימה בקרבות באוקראינה. ב-1 בפברואר 1944 מונה רודולף פון בינאו למפקד הקורפוס, וב-1 באפריל 1944 חזר אריך בושנהאגן לפקד על הקורפוס. באוגוסט כותר הקורפוס במהלך מבצע יאשי-קישינב ולבסוף הושמד, וב-27 בספטמבר הוכרז על פירוק הקורפוס.

מפקדים
------

* קורט פון בריזן (25 באוקטובר 1940 - 20 בנובמבר 1941)
* אלברט צהל (20 בנובמבר 1941 - 10 בדצמבר 1941)
* אויגן אוט (10 בדצמבר 1941 - 1 באוקטובר 1943)
* הנס-קרל פון שלה (1 באוקטובר 1943 - 20 בנובמבר 1943)
* אריך בושנהאגן (20 בנובמבר 1943 - 1 בפברואר 1944)
* רודולף פון בינאו (1 בפברואר 1944 - 1 באפריל 1944)
* אריך בושנהאגן (1 באפריל 1944 - אוגוסט 1944)

סדר הכוחות
----------

### המערכה בבלקן

במערכה בבלקן כלל הקורפוס את היחידות הבאות:

* הדיוויזיה ה-169
* הדיוויזיה ה-197
* הדיוויזיה ה-125

### מבצע ברברוסה

במבצע ברברוסה כלל הקורפוס את היחידות הבאות:

* הדיוויזיה הקלה ה-101
* הדיוויזיה הקלה ה-97
* הדיוויזיה הקלה ה-100

### קרב קורסק

בקרב קורסק כלל הקורפוס את היחידות הבאות:

* הדיוויזיה ה-57
* הדיוויזיה ה-255
* הדיוויזיה ה-332

### מבצע יאשי-קישינב

במבצע יאשי-קישינב כלל הקורפוס את היחידות הבאות:

* הדיוויזיה ההררית ה-4
* הדיוויזיה ה-294
* הדיוויזיה ה-320

קישורים חיצוניים
----------------

* הקורפוס ה-52 באתר lexikon-der-wehrmacht (בגרמנית)
**מייקל סטיבנס** (באנגלית: **Michael Stevens**; נולד ב-23 בינואר 1986) הוא מחנך, קומיקאי, עורך וידאו, ואישיות אינטרנטית. סטיבנס יצר והנחה את ערוץ היוטיוב "Vsauce" ובתחילת דרכו יצר תכנים הקשורים למשחקי מחשב. בשל הפופולריות של סדרת הסרטונים החינוכית שלו "DOT", החל סטיבנס ליצור תכנים בנושאים כמו מדע, פילוסופיה, תרבות ואשליות אופטיות.

סטיבנס הפך לאחד מהיוטיוברים המוצלחים באתר (עם יותר מ-17 מיליון רשומים וכ-2.1 מיליארד צפיות נכון ל-6 בספטמבר 2021), והוא דמות מובילה בפופולריזציה האינטרנטית של מדע וחינוך.

ב-2017, הוא יצר וכיכב בסדרת מיינד פילד (Mind Field), והופיע יחד עם אדם סאבאג' (Adam Savage) בסבב ההופעות החינוכי "בריין קאנדי לייב" (Brain Candy Live) ברחבי ארצות הברית.

ביוגרפיה וחינוך
---------------

סטיבנס נולד בינואר 1986, בקנזס סיטי, מיזורי. אמו עבדה כעוזרת הוראה ואביו כמהנדס כימי. המשפחה עברה לסטילוול, קנזס ב-1991.

סטיבנס סיים את לימודיו בתיכון בלו וואלי (Blue Valley), שם פיתח אישיות קומית ותשוקה לידע. הוא השתתף בחוגי הדרמה והדיפלומטיה.

את לימודיו באוניברסיטת שיקגו סיים עם תואר ראשון בפסיכולוגיה וספרות אנגלית. סטיבנס החל להתעניין בעריכת וידאו לאחר שצפה בטריילר ערוך של "הניצוץ" ("The Shining").

תכנים ראשונים ביוטיוב
---------------------

חלק מהסרטונים שהעלה הוצגו בערוצי היוטיוב "College Humor" ו"פאני אור דיי".

באותה השנה, תחת שם המשתמש "CamPain 2008", התחיל סטיבנס להשתמש בסופראימפוזיציה ודיבוב כדי ליצור סרטונים קומיים קצרים על המועמדים בבחירות לנשיאות ארצות הברית 2008.

קישורים חיצוניים
----------------

ויקישיתוף מדיה וקבצים בנושא **מייקל סטיבנס** בוויקישיתוף
* 

* אתר האינטרנט הרשמי של מייקל סטיבנס (באנגלית)
* מייקל סטיבנס, ברשת החברתית פייסבוק

* מייקל סטיבנס, ברשת החברתית אקס (טוויטר)

* מייקל סטיבנס, ברשת החברתית אינסטגרם

* מייקל סטיבנס, ברשת החברתית טיקטוק

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 9579152865719904940001
* WorldCat: viaf-9579152865719904940001

 |
**גלעד לוי** (נולד ב-3 ביולי 2002) הוא כדורסלן ישראלי, המשחק בעמדת הסנטר בהפועל באר שבע דימונה.

קריירה
------

לוי גדל באשדוד במשפחה דתית לאומית. אביו בן למשפחה מיהדות תימן ואילו אמו היא בת להורים מיהדות אלג'יריה. הוריו של לוי גבוהים מאוד, אביו בגובה 1.93 מ' ואילו אמו בגובה 1.90 מ'. ללוי שלושה אחים, אוראל, יוגב ונבו שלושתם גבוהים מאוד וגם שחקני כדורסל: אוראל הבכור בגובה 2.17 מ', יוגב בגובה 2.10 מ' ונבו הצעיר בן ה-16 (2022) בגובה 2.02 מ'. בכך משפחתו היא המשפחה הגבוהה בישראל ומהגבוהות ביותר בעולם וגלעד הוא הישראלי הגבוה ביותר.

בגיל חמש החל לוי לשחק כדורסל במחלקת הילדים של הפועל אשדוד. כבר מגיל קטן הוא התאמן עם שחקנים אשר בוגרים ממנו בשנתיים. בגיל 14 עבר לוי לאקדמיה של הפועל גלבוע מעיינות, קבוצת הנוער של הפועל גלבוע גליל. בשנת 2017 במהלך משחק נערים, צולם לוי לוקח ריבאונד, רץ עד לצד השני ומסיים בהטבעה. סרטון זה זכה לחשיפה רבה, מה שנתן ללוי הכרה רבה וסוכנים רבים החלו להגיע למשחקים שלו.

ב-21 ביוני 2018, עבר לוי לאקדמיה של אסטודיאנטס מדריד הספרדית. ב-4 ביוני 2020 חתם לוי עד תום העונה בהפועל גלבוע גליל, אך מפני שלא התקבלו כל המסמכים מאסטודיאנטס הוא לא היה יכול לשחק. ב-19 באוגוסט 2020 עלה לוי לבוגרים של אסטודיאנטס, אך בהמשך עבר לקבוצת המילואים של הקבוצה מהליגה הרביעית ולסירוגין התאמן עם הקבוצה הראשית. בתום העונה עלה לוי עם קבוצת המילואים ליגה, כשבמשחק הגמר הוא קלע 12 נקודות והוריד 16 ריבאונדים. בטורניר העלייה העמיד לוי ממוצעים של 17.3 נקודות ו-13.0 ריבאונדים, כשבסופה הוא נבחר לשחקן המצטיין של הטורניר.

ב-6 ביולי 2022 חתם לוי בהפועל ירושלים לארבע שנים.

ב-20 ביולי 2023 הושאל לוי להפועל באר שבע דימונה.

קישורים חיצוניים
----------------

* עפים לשמים: תכירו את המשפחה הגבוהה בישראל הכובשת את ענף הכדורסל, באתר "אשדודי - יש לנו חדשות בשבילך"
* האשדודי הענק בחצי גמר אליפות אירופה: הכירו את גלעד לוי, באתר "אשדוד-נט: ה-DNA של העיר"

הערות שוליים
------------

1. ↑  ברק חקלאי, "הדבר הגדול הבא: גלעד לוי":התקווה של הכדורסל הישראלי, באתר ynet, 25 בדצמבר 2019
2. ↑  בן מיטלמן, ‏מנפצים את התקרה | הכירו את המשפחה הכי גבוהה בישראל, באתר ‏מאקו‏, 21 באוגוסט 2022
3. ↑  ברק חקלאי, גלעד לוי חתם באסטודיאנטס, באתר ynet, 21 ביוני 2018
4. ↑  אור שקדי‏, הפועל גלבוע/גליל: גלעד לוי חתם עד לסיום העונה, באתר וואלה!‏, 4 ביוני 2020
5. ↑  יעקב מאיר, גלעד לוי בסגל הקבוצה הבוגרת של אסטודיאנטס, באתר ישראל היום, ‏19 באוגוסט 2020
6. ↑  יעקב מאיר, גלעד לוי ישחק בתקופה הקרובה עם אסטודיאנטס ב', באתר ישראל היום, ‏7 באוקטובר 2020
7. ↑  "החומה של אסטודיאנטס": גלעד לוי הצטיין, עלה ליגה והרשים את הספרדים, באתר וואלה!‏, 19 במאי 2021
8. ↑  יעקב מאיר, גלעד לוי חתם בהפועל ירושלים, באתר ישראל היום, ‏6 ביולי 2022
9. ↑  עמרי מנהיים, רשמי: גלעד לוי הושאל להפועל באר שבע, באתר ספורט 5, ‏20 ביולי 2023
ה**ביבליותקה** (ביוונית עתיקה: Βιβλιοθήκη, "ספרייה") של **פסאודו-אפולודורוס** היא קובץ מרוכז של מיתוסים יווניים ואגדות גבורה יווניות (אנ'), ערוכים בשלושה ספרים, המתוארכים בדרך כלל למאה ה-1 או ה-2 לספירה.

החיבור
------

הביבליותקה היא ככל הנראה היצירה המיתוגרפית החשובה ביותר שהגיעה לידינו מהעת העתיקה.
התיאורים הקצרים והלא מקושטים של מיתוסים בביבליותקה הביאו כמה חוקרים להציע שאפילו החלקים השלמים שלה הם קיצור של חיבור אבוד.

אחד ממקורותיו הרבים של החיבור היה ה"טרגודומנה" (Tragodoumena, "נושאי טרגדיות"), ניתוח מהמאה ה-4 לפנה"ס של המיתוסים בטרגדיות היווניות מאת אסקלפיאדס מטראגילוס (אנ'), האוסף המיתוגראפי היווני הראשון שידוע.

המחבר
-----

בכמה מכתבי היד ששרדו נזכר אדם בשם "אפולודורוס" כמחבר היצירה. אפולודורוס זה זוהה בטעות עם אפולודורוס מאתונה (נולד ב-180 לפנה"ס לערך), בעיקר משום שמתוך הערות שוליים בסכוליה על הומרוס ידוע שאפולודורוס מאתונה אכן השאיר רפרטואר מקיף דומה על מיתולוגיה, בצורה של כרוניקה שירית.
אולם הטקסט ששרד מצטט סופר רומאי, קאסטור מרודוס, בן זמנו של מרקוס טוליוס קיקרו במאה ה-1 לפנה"ס.

הייחוס המוטעה נעשה על ידי מלומדים בעקבות אזכור שמו על ידי פוטיוס, אם כי פוטיוס לא ציין את שמו כאפולודורוס מאתונה והשם אפולודורוס היה בשימוש נפוץ באותה העת. מאחר שמסיבות כרונולוגיות אפולודורוס מאתונה לא יכול היה לכתוב את הספר, נוסף לאפולודורוס הכינוי "פסאודו" (אנ') ושמו של מחבר הביבליותקה נקרא באופן רווח על ידי המבקשים להקפיד על הדיוק, "פסאודו-אפולודורוס". אזכורים מסורתיים של הביבליותקה מציינים אותה בפשטות בשם "הספרייה והתקציר".

כתב היד
-------

האזכור הראשון של החיבור נעשה על ידי פוטיוס במאה ה-9. הוא כמעט ואבד במאה ה-13, ושרד בכתב יד אחד שכיום הוא בלתי שלם, שהועתק עבור הקרדינל בסיליוס בסריון (אנ') במאה ה-15. כתבי היד האחרים ששרדו מקורם בעותק של בסריון.

הביבליותקה אינה מחולקת בכתבי היד, אולם נוהגים לחלק אותה לשלושה ספרים. חלק מהספר השלישי, שנקטע פתאום בסיפור של תסאוס, אבד. בפני פוטיוס עמד החיבור השלם, מאחר שהוא מציין ב"תיאור הספרים שנקראו" שהחיבור כלל סיפורים של גיבורי מלחמת טרויה והנוסטוי (אנ') (השירה האפית היוונית "שובם של היוונים"), שחסרים בכתבי היד ששרדו.
סר ג'יימס ג'ורג' פרייזר (אנ') פרסם קיצור של הספר על ידי חיבור של שני תקצירים של הטקסט בכתבי יד, שכללו את החלק שאבד.

מהדורות דפוס
------------

המהדורה המודפסת הראשונה של הביבליותקה פורסמה ברומא בשנת 1555, ונערכה על ידי בנדטו אגיו (בנדיקטוס אגיוס) מספולטו, שחילק את הטקסט לשלושה ספרים, אולם גם ביצע תיקוני הגהה לא יסוד בטקסט המשובש. ב-1559 פרסם היירונימוס קומלינוס (צר') בהיידלברג טקסט משופר. הטקסט הראשון שהתבסס על השוואה בין כתבי יד היה של כריסטיאן גוטלוב היינה (אנ'), בגטינגן בשנת 1783-1782.

קישורים חיצוניים
----------------

ויקישיתוף מדיה וקבצים בנושא **Bibliothèque d'Apollodore** בוויקישיתוף
* פסאודו-אפולודורוס, ה**ביבליותקה** בויקיטקסט ביוונית
* ה**ביבליותקה** בתרגום לאנגלית מאת ג'יימס ג'ורג' פרייזר

הערות שוליים
------------

1. 1 2 3  Apollodorus (4), Perseus Encyclopedia (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007520680505171
* BNE: XX2039343
* BnF: cb157719069 (data)
* GND: 4365470-8
* LCCN: n85088519
* NLA: 35850273
* SUDOC: 032368976
* VIAF: 269132997
* WorldCat (עם VIAF): 269132997

 |
**דהוכ** (בערבית: **دهوك**, בכורדית: **دهۆک**) היא עיר בכורדיסטן העיראקית ובירת מחוז דהוכ .

היסטוריה
--------

להתיישבות באזור דהוכ יש היסטוריה הנמשכת עוד מתקופת אשור, חוריםוממלכת אוררטו.

העיר הצטרפה לנסיכות הכורדית בדינאן מתישהו במאות ה-13 או ה-14 תחת ייסוד שבט הקארי הכורדי. 

ב-1820 דהוכ תוארה כעיירה קטנה הכוללת 300 בתים. המיסיונר הנרי אהרון שטרן סקר ב-1851 את אוכלוסייתו המגוונת של דהוכ, שכללה גם תושבים יהודים. ב-1859 תועדו שני מניינים יהודיים בעיירה. הקהילות הנוצריות המוסלמיות והאשוריות כללו כמאה בתי אב.

בשנת 1929 הגיעה האוכלוסייה בעיירה לכ-3,500 תושבים, כשרובם כורדים. מבין 550 משקי הבית, 65 היו נוצרים-אשורים ו-30 יהודים. 

אוניברסיטת דהוכ נוסדה ב-31 באוקטובר 1992.

העיר היא ביתם של קבוצות אתניות מגוונות: הרוב הוא כורדי-עיראקי והמיעוטים הבולטים הם אשורים, יזידים וערבים. העיר מארחת גם עשרות אלפי עקורים יזידים ואשורים בעקבות המלחמה עם ארגון המדינה האסלאמית. לפי הארגון הבינלאומי להגירה מחוז דהוכ אירח כ-326,106 עקורים ב-169 מיקומים שונים.

קישורים חיצוניים
----------------

ויקישיתוף מדיה וקבצים בנושא **דהוכ** בוויקישיתוף

הערות שוליים
------------



1. ↑  "Duhok City". *dhk-pti.com*. נבדק ב-2023-10-16.
2. 1 2  Zaken, M. (2007-01-01), "Chapter Three. Dohuk", *Jewish Subjects and Their Tribal Chieftains in Kurdistan* (באנגלית), Brill: 79–96, doi:10.1163/ej.9789004161900.i-376.24, ISBN 978-90-474-2212-9, נבדק ב-2023-10-10
3. ↑  "University of Duhok (UoD)". נבדק ב-19 באוקטובר 2022. `{{cite web}}`:  (עזרה)
4. ↑  "DTM-IOM-Iraq Mission". *iraqdtm.iom.int*. נבדק ב-2019-08-08.
**טריווגו** (**trivago**) הוא מנוע חיפוש והשוואת מחירים למקומות לינה שונים (כגון: מלונות, אכסניות, צימרים וכו') העובד בשיטת רב-מנוע ומשווה מחירים של למעלה ממיליון מלונות מתוך יותר מ-200 אתרי הזמנות, כגון Expedia, בוקינג, Agoda.com, Hotels.com, הוטוויר שרובם שייכים לתאגיד Expedia Group. אתר **טריווגו** מפעיל (נכון ל-2017) 55 פלטפורמות בינלאומיות ומבקרים בהן למעלה מ-45 מיליון משתמשים בכל חודש.(הקישור אינו פעיל)

היסטוריה
--------

**טריווגו** (**Trivago N.V.**) היא חברה גרמנית שנוסדה בשנת 2005 בגרמניה, והתרחבה בשנת 2007 לשוק האירופאי.(הקישור אינו פעיל) ביוני 2014 עלתה גרסתו העברית של האתר.

בסוף שנת 2012 רכשה קבוצת Expedia את רוב המניות של טריווגו בעסקה משולבת בשווי של 546 מיליון דולר.

בדצמבר 2016 הונפקה החברה בנאסד"ק.

שירותי החברה
------------

### השוואת מחירי מלונות

האתר הוא מנוע חיפוש להשוואת מחירי מלונות מבין אתרי הזמנת מלונות שונים ברחבי הרשת. את התוצאות שמתקבלות ניתן לסדר לפי: מחיר, מרחק, פופולריות או דירוג. בנוסף, ניתן למקד את החיפוש על ידי שימוש בפילטרים השונים המציעים אופציות כגון אינטרנט אלחוטי, ספא, בריכת שחייה. האתר גם אוסף חוות דעת מרחבי הרשת ומציג את הדירוג הממוצע של מקום הלינה ברשת.

### trivago Hotel Manager

פלטפורמה המיועדת לבעלי מלונות לצורך ניהול הנראות והתוכן של מקום הלינה שבבעלותם כפי שהוא מופיע באתר טריווגו. הכלי מאפשר למלונאים לשפר את המידע ואת המיקום של מקום הלינה. בנוסף, בעזרת הכלי ניתן לצפות בסטטיסטיקות ומידע אודות הזמנות שנעשו למקומות הלינה דרך האתר.(הקישור אינו פעיל)

קישורים חיצוניים
----------------

ויקישיתוף מדיה וקבצים בנושא **טריווגו** בוויקישיתוף
* 

* אתר האינטרנט הרשמי של טריווגו (באנגלית)
* טריווגו, ברשת החברתית פייסבוק

* טריווגו, ברשת החברתית אקס (טוויטר)

* טריווגו, ברשת החברתית אינסטגרם

* טריווגו, ברשת החברתית LinkedIn

* טריווגו, סרטונים בערוץ היוטיוב
* ניצן סדן, 30 אפליקציות חינמיות שאתם חייבים לקחת לטיול בחו"ל (6. דילים ממאות חברות: טריווגו), באתר כלכליסט, 21 ביוני 2015

הערות שוליים
------------

1. ↑  Expedia Announces Agreement To Acquire Majority Of trivago
2. ↑
3. ↑  מיזוג ענק בעסקי התיירות המקוונת
4. ↑  "Trivago Raises $287 Million in IPO, Stock Up 7.5% on Debut". *NASDAQ.com* (באנגלית אמריקאית). 2016-12-19. נבדק ב-2017-09-22.
5. ↑  How to use trivago
6. ↑  trivago introduces Hotel Manager
**חברויות באינטרנט** היא תופעה שהתפתחה כחלק מתרבות האינטרנט, ובה אנשים מכירים זה את זה באמצעות האינטרנט. לפעמים הקשר מגיע גם לכדי חברות בעולם האמיתי.

רקע טכנולוגי
------------

עם התפתחותו של האינטרנט וריבוי המשתמשים בו החל האינטרנט לתפוס מקום מרכזי יותר ויותר ככלי תקשורת וכאמצעי תקשורת.
מכיוון שהרבה מאוד אנשים יוצרים מגע זה עם זה באמצעות האינטרנט החלה להופיע תופעה של חברויות באינטרנט.
לצורך השימוש באינטרנט ליצירת קשרים בין-אישיים יש צורך באוריינות דיגיטלית, הכוללת את המיומנויות המאפשרות להשתמש במחשב ובאינטרנט באופן יעיל ובטוח.

יצירת חברויות באינטרנט
----------------------

אנשים רבים מוצאים קבוצות אנשים המתעניינים בנושא משותף, אנשים רבים פוגשים זה את זה באמצעות תוכנות מסרים מיידיים, ישנם אתרים לחיפוש בן/בת זוג וישנם אתרי חדשות בהם כל אחד יכול לרשום את תגובתו לכתבה מסוימת.

אנונימיות וזהות וירטואלית
-------------------------

האינטרנט מאפשר שמירה על אנונימיות, כך שבמקרים רבים המשתמש אינו מחויב לחשוף את זהותו האמיתית.

מצב זה יכול להיות מנוצל לרעה. לדוגמה: בחברויות דרך האינטרנט קורה לעיתים קרובות שאנשים מספרים על עצמם דברים לא אמיתיים, במטרה למשוך אנשים להתחבר איתם על בסיס כוזב.

עם זאת, האנונימיות פותחת בפני המשתמשים גם הזדמנויות חיוביות כל עוד הם מקפידים לפעול במסגרת הנטיקה, שהיא אוסף כללי נימוס ונורמות התנהגותיות שהפכו חלק אינטגרלי מתרבות האינטרנט, ומשמשים לצורך תקשורת נכונה וחיובית באינטרנט.

זהות וירטואלית היא זהות חברתית דרכה משתמשי האינטרנט מגדירים עצמם בקהילות מקוונות ובאתרים.
השימוש באווטאר הוא נוהל מוסכם בו המשתמש יכול להציג את עצמו באופן הרצוי לו ללא תלות במאפיינים האמיתיים בעולם האמיתי. משום ששימוש מוצהר וגלוי באווטר הוא חלק מהנורמה של תרבות האינטרנט, אין הוא נתפס בגדר רמייה.

סכנות ושמירה על בטיחות
----------------------

אחד האירועים הטרגיים שאירעו בגלל חברויות באינטרנט היה רציחתו של הנער אופיר רחום, תלמיד תיכון בן 16 מאשקלון, אשר פותה בראשית שנת 2001 על ידי פלסטינית להפגש עמה למטרות רומנטיות, לכאורה, אך משהגיע לפגישה והמשיך עימה במכוניתה, הסיעה את שניהם למפגש עם שאר חברי חוליית הטרור שרצחו אותו ביריות קלצ'ניקוב בעוד היא צופה מהצד. תיאור מעשה הפיתוי והרצח מפורט באתר האינטרנט "פרחים שבני חלוף" שהוקם להנצחת נפגעי טרור בישראל.

גולשי אינטרנט סיגלו לעצמם מספר כללים על מנת להימנע מתקריות דומות:

* אין לתת כתובת או פרטים מזהים אחרים דרך האינטרנט, לרבות פרטי אמצעי תשלום.
* אין לקבוע פגישה אלא לאחר התכתבות ארוכה עם האדם, שיחות טלפוניות ובדיקות רלוונטיות אחרות לגבי זהותו וכוונותיו.
* לקבוע פגישות במקומות ציבוריים כגון בית קפה, על מנת שיהיו עוד אנשים בסביבה וכך אם לפוגש/ת יש כוונות רעות, תתעורר אצלו/ה רתיעה.

ראו גם
------

* קשרים בין-אישיים
* קהילה מקוונת

קישורים חיצוניים
----------------

* זהירות אינטרנט, באתר "סנונית"
* האינטרנט יוצר מעגלים חברתיים חדשים, באתר וואלה!‏, 26 בינואר 2006
* אילן לוקאץ', ‏הווידאופדיה: אופיר רחום, באתר ‏מאקו‏, 20 בינואר 2009

הערות שוליים
------------

1. ↑  פרחים שבני חלוף
**אֶמֶה סֶזֵר** (בצרפתית: **Aimé Césaire**‏; 26 ביוני 1913 – 17 באפריל 2008) היה סופר, משורר, סוציולוג ופוליטיקאי צרפתי יליד מרטיניק, בן למשפחה אפרו-קריבית.

ביוגרפיה
--------

סזר נולד בבאס פואנט במושבה הצרפתית מרטיניק. בגיל 18 קיבל מלגת לימודים לבית הספר היוקרתי תיכון לואי הגדול ועבר לפריז. בשנת 1935 התקבל למוסד להשכלה הגבוהה אקול נורמל סופרייר. אחת המסות הראשונות שפרסם באותו זמן, במשותף עם הסופר לאופולד סדאר סנגור הייתה החיבור **L'Étudiant Noir'** (הסטודנט השחור), בו טבע לראשונה את המונח "Négritude"‏ (אנ'), שפירושו "שחוֹרוּת" במשמעות של "זהות שחורה". מונח השחורות הפך בהמשך למונח שגור בפוליטיקה הצרפתית ולאבן יסוד בחיבורים הדנים בסוציאליזציה (חיברות) של האדם השחור במערב, ושל שורשי זהותו הפנימית, מעבר לצבע עורו.
בהמשך נודע כמשורר אנטי-קולוניאליסטי, וכפוליטיקאי מוערך.

הפואמה "מחברת על השיבה אל המולדת" שכתב נחשבת אחת היצירות הגדולות של השירה הצרפתית במאה העשרים.

סזר שימש במשך 56 שנים (1945–2001) כראש העיר של פור דה פראנס, בירת מרטיניק. בשנים 1945–1993 היה חבר האספה הלאומית הצרפתית. בהתחלה היה פעיל מטעם המפלגה הקומוניסטית אותה עזב בשנת 1956 מתוך תדהמתו ומחאתו מול הגינוי של הסטליניזם. הצטרף אז למפלגת הליכוד האפריקני ושל הפדרליסטים PRAF, כדי ליצור כעבור שנתיים תנועה פוליטית חדשה - המפלגה המתקדמת המרטיניקנית (Le Parti Progressiste Martiniquais) שדוגלת באוטונומיה של האי.
בפרלמנט הצרפתי היה חבר ללא רישום מפלגתי בשנים 1958–1978, ובשנים 1978–1993 כיהן בו כבן ברית למפלגה הסוציאליסטית הצרפתית.
היה ידוע בעמדותיו האנטי קולוניאליסטיות ובדרישותיו לשוויון.

ב-15 בינואר 2007 נקרא שדה התעופה של מרטיניק בפור דה פראנס - לה למנטן בשם "שדה התעופה אמה סזר - מרטיניק", כאות כבוד לאמֶה סזר.

ב-17 באפריל 2008 נפטר אמה סזר בבית חולים בפור דה פראנס עקב מחלת לב. בהלווייתו נכח גם נשיא צרפת, ניקולה סרקוזי.

קישורים חיצוניים
----------------

ויקישיתוף מדיה וקבצים בנושא **אמה סזר** בוויקישיתוף
* אמה סזר, ברשת החברתית Goodreads
* רות אלמוג, אורפיאוס השחור, באתר הארץ, 29 באפריל 2008
* ראובן מירן, "אחרית דבר: השְׁחוֹרוּת משחררת" - e-mago.co.il
* Brooke Ritz, Aime Cesaire מתוך www.english.emory.edu (באנגלית)
* אמה סזר, באתר אנציקלופדיה בריטניקה (באנגלית)
* אמה סזר, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007260012105171
* BIBSYS: 90083304
* BNC: 000164139
* BNE: XX885639
* BnF: cb118957805 (data)
* CANTIC: a19560357
* CiNii: DA02167255
* GND: 118519948
* ICCU: RAVV048461
* ISNI: 0000 0001 2147 4035
* LCCN: n79003327
* LNB: 000006907
* MusicBrainz: ffa2bc11-a006-4650-bc3f-03703d17d994
* NDL: 00545799
* NKC: ola2002158958
* NLA: 35026955
* NLK: KAC199638794
* NLP: a0000002701524
* NSK: 000056386
* NTA: 068795440
* RERO: 02-A003149661
* SELIBR: 181299
* SUDOC: 026774852
* Trove: 1478130
* VIAF: 109520593
* WorldCat: lccn-n79003327

 |
**לורנס מארק "לארי" סנגר** (באנגלית: **Lawrence Mark "Larry" Sanger**; נולד ב-16 ביולי 1968) הוא פילוסוף אמריקאי, ממייסדי ויקיפדיה, ממייסדי נופדיה ועורכה הראשון וכן מייסדה של אנציקלופדיית סיטיזנדיום. משמש כמנכ"ל קרן תקני הידע.

חייו
----

סנגר נולד בבלוויו, וושינגטון, לאביו, ביולוג ימי שחקר עופות ימיים ולאמו שהייתה עקרת בית. גדל באנקורג', אלסקה. עוד בצעירותו התעניין בפילוסופיה. הוא בעל תואר ראשון בפילוסופיה מאוניברסיטת ריד קולג' אותו קיבל בשנת 1991 וכן תואר דוקטור בפילוסופיה מאוניברסיטת המדינה של אוהיו אותו קיבל בשנת 2000.

עבודתו
------

סנגר היה מעורב בעבודה על אנציקלופדיות מקוונת מאז החל האינטרנט. בין היתר שימש עורך ראשי של אנציקלופדיית נופדיה, בין השנים 2001 עד 2002 שימש כמארגן התוכן הראשי של ויקיפדיה וכעורך פעיל ראשי של אנציקלופדיית סיטיזנדיום.

סנגר הגה את הרעיון שמאחורי ויקיפדיה. הצעתו של סנגר ליישם אנציקלופדיה מבוססת ויקי הוביל להקמתה של ויקיפדיה, בתחילה כפרויקט משלים לנופדיה. סנגר היה עורך ראשי בתחילת דרכה של ויקיפדיה וכתב חלק ניכר מדפי המדיניות המקוריים של ויקיפדיה.

לאחר שעזב את הפרויקט, לימד סנגר פילוסופיה באוניברסיטת אוהיו וכן עבד עבור Encyclopedia of Earth. ב-15 בספטמבר 2006 הכריז סנגר על הקמת סיטיזנדיום אותו השיק ב-25 במרץ 2007. סיטיזנדיום מייצג מאמץ להקים אנציקלופדיה אמינה. סנגר שואף לגרום לכך שמודל האנציקלופדיה המקוונת יהיה אמין יותר.

סנגר מעביר הרצאות ברחבי העולם על האינטרנט וכתיבה ברשתות חברתיות. בנוסף כותב ספרים, יועץ בנושאי קהילות מקוונות שיתופיות וכותב בלוג.

ביקורתו על ויקיפדיה
-------------------

סנגר עזב את ויקיפדיה בשנת 2002 ומאז ועד היום נוהג לבקר במידה רבה את מיזם ויקיפדיה. לטענתו המקור לחוסר האמינות של ויקיפדיה הוא, בין היתר, בכך שלא ניתנת עדיפות למומחים בתחומים השונים. סנגר האשים את ויקיפדיה על נטייה לצד השמאלי במפה הפוליטית. במאמר שפרסם בבלוג שלו בחודש יוני 2021 ושזכה לתפוצה נרחבת ולהדים רבים, כתב סנגר על הנטייה השמאלית המובהקת בחלק מהערכים בוויקיפדיה באנגלית. הוא הביא מספר דוגמאות כיצד ערכים על נבחרי ציבור דמוקרטים או על הפריצה לקפיטול מוצגים באופן חד-צדדי ומהווים ההפך ממדיניות הנייטרליות של ויקיפדיה (NPOV) כפי שמופיעה בדפי המדיניות שלה..

קישורים חיצוניים
----------------

ויקישיתוף מדיה וקבצים בנושא **לארי סנגר** בוויקישיתוף
* 

* אתר האינטרנט הרשמי של לארי סנגר (באנגלית)
* לארי סנגר, ברשת החברתית אקס (טוויטר)

* לארי סנגר, סרטונים בערוץ היוטיוב

* לארי סנגר, הבלוג הרשמי

* לארי סנגר, ברשת החברתית Goodreads
* דף המשתמש של סנגר בוויקיפדיה האנגלית

הערות שוליים
------------

1. ↑  About Dr. Larry Sanger, Knowledge Standards Foundation, ‏2019-09-24 (באנגלית אמריקאית)
2. ↑  Larry Sanger Blog (באנגלית אמריקאית)
3. ↑  ויקיפדיה מוטה קשות, באתר LARRYSANGER.ORG - הבלוג של לארי סנגר (באנגלית), ‏14 במאי 2020
4. ↑  לארי סנגר, ויקיפדיה חד צדדית מתמיד, באתר LARRYSANGER.ORG - הבלוג של לארי סנגר (באנגלית), ‏30 ביוני 2021
5. ↑  לארי סנגר, ויקיפדיה מוטה לצד אחד יותר מאשר בעבר, באתר מידה

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 8163567372616380245
* WorldCat: viaf-8163567372616380245

 |
**דייוויד ניקולה סיסליני** (באנגלית: **David Nicola Cicilline**, נולד ב-15 ביולי 1961) הוא עורך דין ופוליטיקאי יהודי-אמריקאי, שייצג את מדינת רוד איילנד בבית הנבחרים של ארצות הברית בין השנים 2011 ועד 2023. הוא חבר במפלגה הדמוקרטית. היה ראש העיר פרובידנס בשנים 2003–2011, ובכך היה לראש העיר ההומוסקסואל הראשון הגלוי באחת מערי הבירה של מדינות ארצות הברית.

קורות חיים
----------

נולד בשנת 1961 ברוד איילנד לאם יהודייה ולאב קתולי ממוצא איטלקי שהיה עורך דין ידוע בעיר. כסטודנט וכפעיל המפלגה הדמוקרטית, היה חברו הטוב של ג'ון קנדי ג'וניור. בשנת 1983 סיים בהצטיינות תואר ראשון במדע המדינה באוניברסיטת בראון. לאחר מכן למד משפטים באוניברסיטת ג'ורג'טאון ועבד כעורך דין בסנגוריה הציבורית בוושינגטון די. סי.

בשנת 1992 ניסה לרוץ לסנאט של רוד איילנד, אך נכשל בשלב הבחירות המקדימות. הוא נבחר לבית הנבחרים של המדינה כשנתיים לאחר מכן. בנובמבר 2002 נבחר לתפקיד ראש עיריית פרובידנס, ברוב של 84%. הוא נבחר מחדש בשנת 2006 עם רוב של 83%, אך הפופולריות שלו ירדה במהלך השנים שלאחר מכן. במהלך כהונתו, שיעור הפשע ירד והיה הנמוך ביותר מזה 30 שנים, אך הכלכלה נחלשה. בזמן כהונתו הוציא את הזנות מחוץ לחוק. בבחירות לנשיאות ארצות הברית בשנת 2008 תמך בהילרי קלינטון.

בנובמבר 2010 נבחר לבית הנבחרים של ארצות הברית, והיה ההומוסקסואל הגלוי הרביעי בקונגרס. בזמן כהונתו, התנגד לתקיפה הצבאית הבינלאומית בלוב, התנגד לזכות לשאת נשק, ותמך בזכות להפלה.

ב-21 בפברואר 2023 הכריז סיסליני כי בכוונתו לפרוש מהקונגרס החל מ-1 ביוני 2023, בשל כניסתו לתפקיד נשיא ומנכ"ל "קרן רוד איילנד". הוא פרש ב-31 במאי 2023 מהקונגרס.

קישורים חיצוניים
----------------

ויקישיתוף מדיה וקבצים בנושא **דייוויד סיסליני** בוויקישיתוף
* 

* אתר האינטרנט הרשמי של דייוויד סיסליני (באנגלית)
* דייוויד סיסליני, ברשת החברתית פייסבוק

* דייוויד סיסליני, ברשת החברתית אקס (טוויטר)

* דייוויד סיסליני, סרטונים בערוץ היוטיוב
* דייוויד סיסליני באתר המדריך הביוגרפי של הקונגרס של ארצות הברית (באנגלית)

הערות שוליים
------------

1. ↑  קלי גריטי, Rhode Island Rep. David Cicilline to leave Congress, באתר פוליטיקו, 21 בפברואר 2023 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* SNAC: w667950k
* US Congress: C001084

 |
עובד יושע
**עובד יושע** (3 בנובמבר 1956 – 7 באוגוסט 2003) היה כלכלן ישראלי, פרופסור חבר באוניברסיטת תל אביב וראש התוכנית ללימודי תואר שני ודוקטורט בבית הספר לכלכלה של האוניברסיטה. הוכר כחלל צה"ל לאחר שנפטר ממחלת הסרטן, שנגרמה כתוצאה מצלילות שעשה בנחל קישון במסגרת שירותו כקצין בחיל הים.

ביוגרפיה
--------

עובד יושע, נקרא על שם עובד לדיז'נסקי בן המושב של אמו. נולד ברחובות, אביו, נסים יושע, שירת כדיפלומט במשרד החוץ ועימו נדדה המשפחה להולנד, שוודיה, ירושלים, איטליה, חוף השנהב וקפריסין. יושע למד בבית הספר האנגלי במילאנו, בבית הספר האמריקאי ברומא ב-lycee באבידז'אן (חוף השנהב) ובתיכון ברחובות. בתחילת 1975 התגייס לצבא ושובץ בשייטת ספינות הטילים, לאחר כשנה התקבל לקורס חובלים אותו סיים בהצלחה. הוא שירת בתחילה כקצין באח"י געש בתפקיד קצין גנ"ק. לאחר קורס קצינים מתקדם במגמת נשק שירת כקצין נשק וסגן מפקד באח"י חיפה, פלגה 45, זירת ים סוף. בהמשך שירותו התקדם עד לדרגת רס"ן ופיקוד על אח"י חנית. במהלך שירותו הצבאי נחשף פעמים רבות לזיהומים בנחל קישון ובנמל חיפה, שהיו הגורמים לפרוץ מחלת הסרטן אצלו, שנים אחר כך. 

ב-1984 יושע סיים תואר ראשון בכלכלה ומנהל עסקים באוניברסיטת בר-אילן, במסגרת מיוחדת של לימודים לקציני צה"ל. לאחר שחרורו ב-1986 המשיך ללימודי תואר שני בכלכלה באוניברסיטה העברית בירושלים אותם סיים ב-1988. את לימודי הדוקטורט עשה באוניברסיטת הרווארד לאחר שקיבל מלגה מקרן פולברייט. 

יושע עבד שנתיים כחבר סגל זוטר באוניברסיטת בראון, וב-1994 חזר לישראל, והחל ללמד באוניברסיטת תל אביב. משנת 1998 עמד בראש התוכנית ללימודים מתקדמים בחוג לכלכלה, ובשנת 2002 מונה לפרופסור חבר. במקביל, שימש כיועץ במחלקת המחקר של בנק ישראל עד שנת 2000 ולאחר מכן כמנהל משותף של פורום ספיר למדיניות כלכלית. 

מחקריו באקדמיה התרכזו בענף הכלכלה הפיננסית ושוק ההון, הוא עסק במחקר השוואתי על מערכות פיננסיות, בהפרטת בנקים ומנגנוני פיקוח. יושע תרם להפיכת המחקר על המערכת הפיננסית לחלק בלתי נפרד מהמחקר השוטף שנעשה בבנק ישראל על המשק הישראלי, והיה בעל השפעה רבה על ועדות ציבוריות ורפורמות שנעשו בשוק ההון הישראלי. תחום אחר בו עסק היה בחלוקת סיכונים בין מדינות ואזורים, ולמחקריו בתחום השפעה על מדיניות פיסקלית של מדינות. 

לאורך השנים, פרסם כ-30 מאמרים בכתבי עת כלכלים אקדמאיים, כולל ביוקרתיים ביותר כגון: Quarterly Journal of Economics ו-Journal of Political Economy. 

אצל יושע התגלה גידול סרטני מסוג קרצינומה בוושט, הוא עבר מספר ניתוחים וטיפולים אך לבסוף נכנע למחלה באוגוסט 2003. הוא הותיר אחריו רעייה ושלושה ילדים. לאחר מותו הכיר בו משרד הביטחון כחלל צה"ל בהתאם להמלצת ועדת שמגר.

קישורים חיצוניים
----------------

* אתר לזכרו של עובד יושע
* דף לזכרו של עובד יושע באתר אוניברסיטת תל אביב
* עובד יושע באתר "נזכור את כולם"
* עובד יושע (1956-2003), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007270266805171
* BIBSYS: 2035789
* GND: 130443212
* ISNI: 0000 0000 4903 3760
* LCCN: nr99024844
* NTA: 160305349
* RERO: 02-A003992197
* VIAF: 40483303
* WorldCat: lccn-nr99024844

 |
**אנג'ם צ'ודארי** (נולד ב-1967) (באנגלית: **Anjem Choudary**, אורדו: **انجم چودهرى**) הוא מוסלמי בריטי ממוצא פקיסטני, פעיל פוליטית למען השתלטות אסלאמית על בריטניה. עורך דין לשעבר שכיהן כיושב ראש "מועצת עורכי הדין המוסלמים" (Society of Muslim Lawyers) וכן כיושב ראש ההתארגנות האסלאמית Islam4UK עד שזו הוצאה מחוץ לחוק.

דעות ופעילות פוליטית
--------------------

### דעות

בהתייחסות לפיגועי 11 בספטמבר כינה את המבצעים "שהידים נפלאים", ב-2003 תמך לכאורה בפיגועי טרור נגד מטרות מערביות בבריטניה באומרו ביחס לפעילות כזו, שהארגון "אל מוהאג'ירון" אותו הקים "יעודד אנשים למלא את חובותיהם האסלאמיות" .

> 
> הבט, בסופו של יום אנשים חפים מפשע, וכשאנחנו אומרים "אנשים חפים מפשע" אנו מתכוונים מוסלמים שכן אם להתייחס ללא-מוסלמים, הם לא קיבלו את האסלאם וככל שזה נוגע לנו, זה פשע של כפירה.
> 
> 
> 
> — אנג'ם צ'ודארי, 2005, BBC *HARDtalk*
> 

בספטמבר 2014 הביע תמיכה בפעילות המדינה האסלאמית. בין השאר ציין כי :"אבו בכר אל-בגדאדי הוא הח'ליפה של כלל המוסלמים ואמיר המאמינים". בעקבות כך נעצר יחד עם שמונה מתומכיו בחשד לעידוד פעילות טרור.

פעילותו של צ'ודארי תועדה בסדרות הסרטים של צבי יחזקאלי בערוץ 10 – "אללה אסלאם" ו"הג'רה".

ב-20120 פרסם המרכז ללכידות חברתית של דאגלס מארי מחקר שחשף כי 1 מכל 7 מקרי טרור אסלאמיים בממלכה המאוחדת קשורים לאל-מוחג'ירון - רשת הטרור של צ'ודארי.

### פעילות פוליטית

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
### משפט ומאסר

ב-6 בספטמבר 2016 נשפט צ'ודארי על רקע תמיכתו הגלויה בארגון הטרור המדינה האסלאמית ונשלח ל-6 שנות מאסר.

קישורים חיצוניים
----------------

ויקישיתוף מדיה וקבצים בנושא **אנג'ם צ'ודארי** בוויקישיתוף

הערות שוליים
------------

1. ↑  "One in Seven UK Terror-related Convictions Linked to Islamist Group Now Threatening to Relaunch", Centre for Social Cohesion, ‏1 ביוני 2010

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 315535820
* WorldCat: viaf-315535820

 |
**זאב הֶרִינְג** (21 באוגוסט 1910 – 26 בפברואר 1988) היה מבכירי הסתדרות העובדים הכללית וחבר הכנסת מטעם המערך בכנסת השביעית.

ביוגרפיה
--------

זאב הרינג נולד בשנת 1910 בעיירה פשמישל שבגליציה (בעת הולדתו בשליטת האימפריה האוסטרו-הונגרית, ובעקבות המלחמה נכללה בשטחי המדינה הפולנית החדשה). בסיום לימודיו בגימנסיה למד משפטים באוניברסיטת ורשה. בפולין היה פעיל בארגון הסטודנטים היהודים, והחל בפעילות במפלגת פועלי ציון. בשנת 1935 נבחר למזכ"ל המפלגה בגליציה. בנוסף שימש עורך שבועון המפלגה ביידיש "דאס פרייע פאלק".

בשנת 1940 עלה לארץ ישראל. באותה שנה התנדב לשורות הצבא הבריטי, ושירת בבריגדה היהודית. פעילותו בבריגדה נמשכה, ובין השנים 1945–1946 השתתף הרינג בפעולות ההצלה של שארית הפליטה ובארגון "הבריחה". בין השנים 1946–1947 נבחר למזכיר המרכז לגולה של הבריגדה.

לאחר עלייתו ארצה הצטרף לקבוצת "עיינות", שהיוותה את הגרעין לייסוד רמת דוד.

בראשית שנות החמישים נסע ללמוד בבית הספר לכלכלה ולמדע המדינה בלונדון.

עבודתו בהסתדרות התגברה עם בחירתו בשנת 1954 לחבר הוועד הפועל. באותה שנה נבחר גם לוועדה המרכזת של ההסתדרות וכיהן בה כיו"ר המחלקה לקשרים בינלאומיים, עד היבחרו לכנסת. במקביל, בין השנים 1956–1960, הרצה בפקולטה למדע המדינה באוניברסיטת תל אביב.

בין השנים 1969–1974 כיהן הרינג כחבר הכנסת מטעם המערך. במהלך כהונתו היה חבר ועדת הכספים וועדת החינוך והתרבות.

קברם של ברוניה וזאב הרינג בבית הקברות נחלת יצחק
נפטר ב-26 בפברואר 1988 ונקבר בבית הקברות נחלת יצחק.

כתביו
-----

* ז. הערינג, **צווישן חורבן און גאולה**: אין געראנגל פאר דער שארית הפליטה, אוגסבורג: פארלאג פועלי ציון <צ"ס> – התאחדות און נוח"ם אין דייטשלאנד, [תש"ח]. (ביידיש)
* **המהפכה האפורה באנגליה**, תל אביב: מסדה, 1957.

קישורים חיצוניים
----------------

ויקישיתוף מדיה וקבצים בנושא **זאב הרינג** בוויקישיתוף
* 

* זאב הרינג, באתר הכנסת

* זאב הרינג, באתר כנסת פתוחה
* דוד תדהר (עורך), "זאב הרינג", באנציקלופדיה לחלוצי הישוב ובוניו, כרך ט (1958), עמ' 3286

**מכּתביו**:

* פירוק ההסתדרות מערכיה נוגד צורכי המדינה, דבר, 21 בנובמבר 1961, המשך
* נגד ביזוי כבודה של ההסתדרות, דבר, 14 באוגוסט 1968
* מיתקפת שלום רוחנית, דבר, 1 במאי 1970
* מה יהי על חברת "עמידר", דבר, 18 באוקטובר 1972
* חזרה אל המשק, דבר, 6 במרץ 1973
* על האבחנה בין פועלים ו"עסקנים", דבר, 20 במאי 1973

הערות שוליים
------------

1. ↑  על פעילותו של הרינג בשירות "הבריחה" וההעפלה, באתר יד ושם
2. ↑  זאב הרינג הובא למנוחות, מעריב, 29 בפברואר 1988

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007305061805171
* GND: 1078938377
* ISNI: 0000 0000 6967 5373
* VIAF: 97567919
* WorldCat (עם VIAF): 97567919

 |